
Téglás János

*Egy tornateremtől a Royal Festival Hallig*

**Fricsay Ferenc, a Széchenyi reálgimnázium diákja**

****1928. február 9-én a Hungária körúti hajlékát elvesztett nyolcosztályos gimnázium vezetősége kultúrestélyt rendezett. Az ünnepséget az ideiglenes székhelyül kijelölt Elnök utcai elemi iskola tornatermében tartották. A műsorban az alsósok zenekara is fel-lépett, Fricsay Ferenc IV. osztályos ta-nuló vezényletével Mozart *Bundeslied*jét és Strauss *Cigánybáró*jából a Toborzót mutatták be. Valószínűleg nagy sikert arattak, mert a még csak tizenhárom éves diák május 19-én már a teljes – hetedik–nyolcadik – osztályosokból álló intézeti zenekart dirigálta, Schubert *Moment musical* és *Katonainduló* című művét játszották.

*Fricsay Ferenc, a Széchenyi reálgimnázium magántanulója, zeneakadémiai növendék (1928)*

A Népliget szomszédságában 1911-ben megnyílt „tündérpalota” volt több mint egy évtizedig a X. ker. Tisztviselőtelepi M. Kir. Állami Főgimnázium számára az Alma Mater. Az iskola alapítóigazgatója, Gaal Mózes modern, a diákok testi-lelki fejlődését szolgáló tanintézményt hozott létre. Véleménye szerint az „esztétikai érzés” kialakításában fon-tos szerepet játszik a zene is, mely az „ifjú lelket szárnyalóvá, az elmét munkára alkalmas-sá, az életet szeb-bé és kívánatosab-bá teszi”. Annak ellenére, hogy az ének-zene oktatás csak rendkívüli tárgy volt, a tündérpalotá-ban külön zene-termet alakíttatott ki, és ösztönözte az iskolai zenekar létrehozását is, mely a második emeleti karzatos díszteremben adott koncerteket. A 400 fős gimnázium diákjai különböző pályára készültek, de sokuk életében fontos szerepet játszott a zene. 1912-ben Mozart *Figaro házasságá*nak nyitányát Rados Jenő (1895-1992) VIII. osztályos diák – a későbbi Széchenyi-díjas építész professzor – tanította be és vezényelte, 1914-ben pedig Donáth Jenő (1896-1971) – aki 1936-tól a Philadelphiai Szimfonikusok Zenekarát irányította – volt az intézet zenekarának egyik elsőhegedűse. A gimnázium zenei életének további fejlődését meg-állította a háború, a kommün és a románok bevonulása.

*A tündérpalota, ennek legnagyobb részét 1924-ben elvették*

Az épület né-hány hónapra a ka-tonák szálláshelyé-ül szolgált, a szer-tárak és könyvtárak állományának egy része elpusztult. A zenekar feloszlott, majd rövid időre, az 1921/22-es tan-évben ismét feléledt. Ekkor azonban az iskolának már új neve van: gróf Széchenyi István Reálgimnázium. 1924 szeptemberében végzetes csapás éri az oktatási intézményt, a kultusz-miniszter a tündérpalota legnagyobb részét ideiglenesen, három évre kölcsönadta a Magyar Nemzeti Múzeum Néprajzi Tárának, mely a meg-rongálódott városligeti Iparcsarnokból költözött ide. A kitelepített gim-názium a következő évtizedekben több helyen, például az anyaiskola Győrffy István utcai szárnyában működött, de legtöbb osztályát a régi/új „központi” épületben, a Rezső tér – Elnök utca sarkán található elemi iskolában helyez-ték el. A gimnázium visszakerült oda, ahol elkezdődött a történel-me, csak míg 1904-ben az első emeleti, most a földszinti termeket hasz-nálhatta. Saját házát soha nem kapta vissza.

*A Rezső téri iskola ma*

*A Rezső téri iskola, amelynek földszintjén működött a gimnázium 1924-től*

A mostoha körülmények ellenére 1926-ban harmadszor is újjá-született a zenekar, és hamarosan koncerteket is adott, három év múlva pedig már virágkorát éli az önálló zeneteremmel és előadóteremmel nem rendelkező gimnázium zenei élete. Ez a működéshez szükséges feltétele-ket biztosító Kalkbrenner Antal igazgatónak, valamint Teghze-Gerber Jenő énektanár tudatos munkájának, továbbá a muzsikát kedvelő és a konzervatóriumban, valamint a zeneakadémián különböző hang-szereken tanuló lelkes diákoknak – elsősorban Kolonits Barna VIII. osztá-lyos tanuló lankadatlan buzgalmának – és a Fricsay család három tagjá-nak köszönhető.

*Teghze - Gerber Jenő* (1875– ?) zenetanár, hegedűművész. Már a Gaal Mózes-i gimnázium tantestületében is dolgozott (Babits Mihály kollégája volt), óraadóként a választható műéneket, valamint a zenét tanította, ezen kívül a zenekart vezette és ő volt az ének-zene szertár őre. Az 1923/24-es tanév végén – az „ideiglenes” intézkedés miatt – feleslegessé vált, el-ment, de 1925-ben visszatért. Továbbra is a műének tantárgyat oktatta heti 2 órában (nincs adat arra, hogy Fricsay részt vett-e a foglalkozá-sokon!), de egy ideig ő tanította be a zeneszámokat is. Az ifjúság körében végzett munkájával elégedett lehetett az iskola vezetősége, ezt jelzi, hogy az értesítők többször hangoztatják „kiváló érdemeit”. A Magyarság című újság (1928. május 20-án és 22-én) rövid híreiben arról tájékoztat, hogy a gimnázium énekkara 1928. május 20-án részt vett a Középiskolások VI. Országos Dalosversenyén. Erre a megmérettetésre is ő készítette fel a fiatalokat. Az 1929/30-as tanév végén, negyedszázados szolgálat után hagyta el a gimnáziumot, óráit a következő tanévtől ifj. Fricsay Richard vette át. Az iskolai értesítőben így búcsúznak tőle: „Huszonhat éven át lelke ideálisabb hajlamát követve ifjúságunk lelkébe oltotta a művészet, a zene minden formájában megnyilatkozó szépsége iránt való lelkesedést és szeretetet.” (Értesítő az 1929/30. tanévről, 32. old.)

A zenekar újjáalakítása sok nehézségbe ütközött: szükség volt az elhanyagolt hangszerek (zongora, nagybőgő) rendbehozatalára, a kotta-tár frissítésére, az együttes fúvósokkal való bővítésére. A karmesterek számára az jelentette a legnagyobb gondot, hogy nem volt próbaterem, legtöbbször csak heti egy alkalommal tudtak gyakorolni a szűk hittan-teremben vagy a ritkán szabad tornateremben. Ezért az együttes nem is tudott fellépni minden iskolai ünnepélyen. A 26 tagból álló zenekar első vezetője *Kolonits Barna* végzős diák volt. 1927-től már az orvosi egyete-men tanult, de visszajárt régi iskolájába és önzetlenül vezette és tanította a zenekart. A következő tanévben a 30 főre gyarapodott együttest már két tanuló, a végzős *Dubik János* és a IV. osztályos *Fricsay Feren c*dirigálta.

A Fricsay család támogatása a zenekar születésétől korai meg-szűnéséig tartott. Nem csak patronálták az intézetet, hanem személyes részvételükkel is segítették az iskola zenei életét.

*Fricsay Richard* (1867–1945) morva származású katonakarmester, 1897-ben költözött Magyarországra, 1902-ben vette fel a magyar állam-polgárságot. Alezredesi rangfokozatban 1920–1934 között, a Magyar Királyi Honvédség főzeneigazgatója. 1921-ben karmestervizsgát tett a Zeneakadémián. Számtalan jótékonysági koncerten vett részt, népszerű zenekarával gyakran szerepelt a rádióban. – A gimnázium 1926/27-i Értesítője szerint ketten – Fricsay és Kerkai I.[?], a MÁV Gépgyár mű-vezetője – „lehetővé tették, hogy kisegítő zenészekkel pótoljuk a hiány-zókat s így segítséget nyújtottak a kezdet nehézségeinek leküzdésében”.

*ifj. Fricsay Richard* (1888–1961) karmester. 1910-től egy évtizeden át a zágrábi honvédezred karmestere, majd az iskola közelében lévő Ludovika Akadémia ének-, zenetanára, 1924–1945 között pedig a Magyar Királyi Folyamerő zenekarának karnagya. Az 1930/31-es tanévtől a műéneket tanította a gimnáziumban, és ő lett az énekkar vezetője, de élénk figye-lemmel kísérte a zenészek működését is, és szakavatott tanácsaival hozzájárult a szép sikerekhez. Többször előfordult, hogy a folyamőrség néhány fúvósának átengedésével kiegészítette, teljessé tette a zenekart. A főkarnagy énektanári munkájáról ez olvasható az iskola 1931/32-es érte-sítőjében: „Benne a hozzáértés, az ifjúsággal való bánni tudás szem-pontjából értékes erőt nyert intézetünk.” (27. old.)

Az 1931/32-es tanévben, öccse távozása után átvette a főleg klasszikus zenével foglalkozó 30 tagú zenekar vezetését is, de súlyos, műtéttel járó betegsége miatt ezt a feladatát rövid ideig tudta ellátni. Egész évben tartó egészségügyi panaszai az órák megtartásában is gátol-ták. Egy ideig Pengő István főzenemester helyettesítette. A következő két tanévben visszatér, műéneket tanít, de az értesítők szerint már csak az énekkart vezeti. Egy ideig még tevékenyen részt vesz az iskola életében: az 1934. február 3-án a Józsefvárosi Körben (József krt. 46.) tartott öreg-diák táncestély egyik védnöke. A tanév befejezése után már nem szere-pel a neve az iskolai dokumentumokban.

*Fricsay Ferenc* 1914. augusztus 9-én született, édesanyja Lengyel Berta, a megözvegyült Fricsay Richard második felesége, féltestvére ifj. Fricsay Richard.

Apja hamar felfedezte, hogy különleges zenei érzékkel rendelkezik, abszolút hallása van. Már gyerekként elkezdte zenére oktatni. Előbb zon-gorázni tanult, anyja heti két-három alkalommal kísérte a Zeneakadémiá-ra, ahol a tanárok a kezdőkkel is foglalkoztak. Ezután a hegedű következett.

Közben megkezdte középiskolai tanulmá-nyait. Tízéves korától a Széchenyi reálgimnázium diákja, 1924–1928 között itt végezte el az I-IV. osztályt. Egy ideig a Ferenc József körútról, majd 1928-tól az Üllői út 135.-ből járt be a gim-náziumba, szülei csak 1930-ban költöztek a Tisztviselőtelepre, ahol a Héderváry (ma Benyovszky Móric) utca 41.-ben laktak. Változó szorgalommal tanult, iskolai munkája mellett – apja javaslatára – a fúvós- (klarinét, harsona) és az ütőhangszerekkel is meg kellett ismerkednie. Tanulmányi eredménye így is megfelelő: jó (2) és elégséges (3) érdemjegyekkel zárta a tanéveket, kimagasló sikereket a rendes tantárgyakból nem ért el. Nagy létszámú – 37, 35, 53, 49 fős – közösségekbe járt. Osztályfőnöke az elsőben vitéz Simon László matematika-fizika, a következő három évben pedig Krizsán Gyula latin-történelem szakos pedagógus. Talán ő volt az a latin-tanár, akit – rövid önéletrajzi visszaemlékezése szerint – születésnapján Strauss *Cigánybáró* című operettjének Toborzójával leptek meg osztá-lyának diákjai.

*A Fricsay család háza a Tisztviselőtelepen*

*Fotó: Zelenka István*


Tanítás után, hazafelé menet valószínűleg többször beállt játszani a Rezső tér szabad, füves részén futballozó iskolatársai közé, egyik kedves szórakozása ugyanis – a zene után – a labdarúgás volt. Mindennap lát-hatta a klasszicista stílusú Magyarok Nagyasszonya-templom épülését a téren, de ennek felszentelésekor, 1931. október 8-án már nem a gim-názium tanulója.

Fiatalon szerez karmesteri gyakorlatot is. „Apám ebben az időben hívta fel figyelmemet – olvasható önéletrajzi vallomásában – zene-karának tanulóira. Együttese ugyanis több mint száz főből állott, után-pótlásról pedig úgy gondoskodtak, hogy ezeket a gyerekeket már 12 éves koruktól fölvették zenetanulóknak, és egyenruhába öltöztették őket. Minden héten háromszor vezényelhettem klasszikus szimfóniákat egy teljes zenekar előtt. Apám néha-néha eljött ellenőrizni. Legtöbbször kriti-zált, de mindig volt egy-két elismerő szava számomra.”

A hangszerek megismerése után, apja segítségével – érettségi nél-kül – a Zeneakadémia zeneszerzés szakának előkészítőjére nyert fel-vételt. Ezért gimnáziumi tanulmányait már nem tudta az iskolai oktatás mindennapi keretében folytatni, az V. osztályt magántanulóként kezdte. Az 1928/29-es tanév végén távolmaradása miatt „vizsgálatlan maradt”, de a főiskolai előkészítőt eredményesen befejezte, és 1929-ben már elkezdheti az akadémia zeneszerzés szakán az első évfolyamot. A gimnázium V. év-folyamának tananyagából azonban következő, 1929/30-as tanévben sem tud eredményesen levizsgázni, 30 társával együtt nem felelt meg a követelményeknek, csak hittan, német, történelem és rajz tantárgyból kapott elfogadható érdemjegyet. Az 1930/31-es értesítőben szerepel utoljára a neve, karmesterként a Zeneművészeti Főiskola hallgatójaként emlegetik. Az 1931. február 14-i „Műsoros estély” programja viszont reálgimnáziumi tanulóként tünteti fel. Ebben a tanévben azonban már sem a rendes, sem a magántanulók névsorában nem olvasható a neve.


A zeneszerzés szakon egyre sikeresebben szerepel, az utolsó tan-évben már csak jó és jeles érdemjegyeket kapott. A Zeneakadémián a befejező évben felvette a zeneszerzés fakultáson belül indított két féléves karnagyképzést, karmesteri vizsgájára 1933. június 13-án került sor. A főiskola pódiumán saját szerzeményét, a *Cyrano de Bergerac* nyitányt vezényelte. Egykori osztálytársai az előző esztendőben, 1932-ben érettségiztek, és ezután kezdték meg felsőfokú tanulmányaikat. Ő húsz- éves, már elvégezte az Országos Magyar Királyi Liszt Ferenc Zene-művészeti Főiskolát, várja őt az Operaház, de a szegedi katonazenekar is szívesen fogadná.

A Kalkbrenner Antal igazgató szerkesztésében megjelent gimná-ziumi értesítők adatai szerint 1928 és 1931 között (a tizennégy-tizenhét éves) Fricsay Ferenc az iskola nyolc rendezvényén szerepelt kar-mesterként, kamaraegyüttesekben zongoristaként vagy zongorakísérő-ként. Ezeken az eseményeken vegyes műfajú szórakoztató műsort adtak elő a diákok. Voltak köztük komoly- és könnyűzenei produkciók, ének-számok, zongora- és hegedűszólók, kórusművek, szépirodalmi alkotások (Arany János, Reviczky Gyula, Jókai Mór művei), tréfás monológok, kabaréjelenetek (Karinthy Frigyes, Nóti Károly, Vadnay Béla, Zágon István, Gabányi Árpád írásai). Legtöbbször csak műsoros estet hirdettek a meghívók, máskor tánc követte az előadást, de jótékony célú össze-jöveteleket is tartottak.


A rendezvények színhelye elsősorban (1928. február 9-én, május 28-án; 1929. május 8-án, december 5-én; 1930. május 24-én; 1931. június 6-án) az iskola tornaterme volt, 1930. február 8-án azonban a tisztviselőtelepi Casino nagyterme (Szapáry u. 7.), 1931. február 14-én pedig az Állami Vas-, Acél- és Gépgyárának díszterme (Golgota u. 3–5.) biztosított helyet a gimnázium diákjainak. A műsorban – néhány régi növendék és egy-két vendég kivételével – az intézet lelkes tanulói szerepeltek, 1929-ben például a II. osztályos *Benkő Gyula* (1918–1997), a Vígszínház későbbi Jászai Mari-díjas kiváló művésze (aki 1936-ban érettségizett!) mondott verset. (Érdekes, hogy *Naszódy Sándor* [1916–1996] nevű osztálytársa, aki szintén színész lett – a Nemzeti Színház tagja, majd Kanadában és az Egyesült Államokban fesztivál-szervezéssel, színészképzés-sel foglalkozott – nem ta-lálható a fellépők között.) A Casinóban *Fiedler Kálmán* (1913–1996) konfe-rált. Ő 1930-ban érettségi-zett, utána jogi doktorá-tust szerzett, és tiszt-viselőként dolgozott. A háború idején Nyugatra távozott, 1951-től az USA-ban élt, Chicagóban utazási irodát működtetett. Soproni Bálint néven pedig verse-ket írt, melyeket az emig-ráns lapok közöltek, még operettet is komponált.

A prózai műsorszá-mok szereplőinek na-gyobb része az érettségi után jogi tanulmányokat folytatott, majd itthon vagy külföldön vállalt munkát.

*Műsor, 1929. december 5.*

A gimnáziumi értesí-tők legelőször az 1927/28-as tanévben tesznek említést zenei tevékenységéről. Feb-ruár 9-én az „alsóbb osztályo-sok” együttesével Mozart és Strauss zenéjét játszot-ták, május 19-én pedig már a teljes intézeti zenekar élén állt és Schubert műve-ket vezényelt. A két kon-certen más szerzők (Grieg, Brahms, Urbach) alkotásait is bemutatták, de a diri-gens nevét nem közlik az értesítők. Valószínűleg a VIII. osztályos Kolonits Barna irányította őket, de fel-tehetőleg a IV.-es Fricsay is kapott feladatot. A követ-kező két tanévben már a zenészeket is ő tanította be, a kórust pedig 1930-ig Teghze - Gerber tanár úr vezette. Egy alkalommal fordult elő az, hogy a műsorban a két Fricsay testvér együtt lépett fel: 1931. február 14-én a Vasgyár dísztermében az énekkart a negyvenhét éves ifj. Fricsay Richard tanár, a zenekart féltestvére, a huszonhat évvel fiatalabb, tizenhét éves, akkor már főiskolás Ferenc dirigálta.

*Műsor, 1930. február 8.*

A jórészt klasszikus melódiákat bemutató szimfonikus zenekar já-téka elnyerte a hallgatóság, diákság tetszését. Ezt az értesítők is meg-erősítik. Már az 1927/28-as tanévről szóló beszámolókban ilyen sorok találhatók: „A szokatlanul nagy számban megjelent közönség lelkes tapsai bizonyították kultúrestjeink életképességét.”; „Az élénk tetszés-nyilvánítás, mely ünnepélyeinken s zenekar szereplései alkalmával a nagy számban megjelent közönség részéről megnyilatkozott, legszebb bizonyítéka annak, hogy zenekarunk a múlt év óta örvendetes fejlődést mutatott.” Nem csak a zenekart, hanem a karmesterek (elsősorban Fricsay Ferenc) tevékenységét is méltatják, munkájukat ezekkel a rövid mondatokkal értékelik: „Kü-lönös dicsérettel kell meg-jegyezni, hogy a zenekar ve-zetője is a növendékek so-rából akad, az elmúlt tan-évben Dubik János VIII. és Fricsay Ferenc V. o. t. taní-tották be nagy buzgósággal és hozzáértéssel a szebbnél szebb klasszikus műveket.” (1928/29.); „A 32 tagból álló zenekart sok ambícióval és hozzáértéssel Fricsay Ferenc V. o. t. tanította be.” (1929/30.); „A 30 tagú zenekart a tizenhat éves Fricsay Ferenc zene-művészeti főiskolai hallgató tanította be nagy ambícióval és hozzáértéssel.” (1930/31.)

Fricsay Ferenc a gim-názium pezsgő kulturális életének szereplői közül, ki-tűnt sokoldalúságával, te-hetségével és fiatal korával. A négy fennmaradt részletes műsor és az értesítők adatai alapján megállapítható, hogy ő szerepelt leggyakrabban: egy-egy ünnepi alkalommal többször is, összesen tizenötször állt a zenekar élére, ezen kívül négy alkalommal zongorázott is. Iskolatársai, barátai örömmel fogadták, ha velük muzsikált, zongorán kísérte játékukat vagy együtt mutattak be egy-egy zeneművet. Zenész társainak nagy része idősebb volt nála.

*Műsor, 1930. május 24.*

A Fricsay Ferenc az iskola tanulóival együtt a következő művek bemutatásában vett részt.

**Zenekari művek**

Boldieau: *Bagdadi kalifa*. Nyitány – 1929. december 5.

Leopold: *Magyar tánc- és dalegyveleg* – 1931. február 14.

Mozart: *Bundeslied*– 1928. február 9.

*Varázsfuvola*. Megnyitó – 1929. december 5.

Schubert: *Moment musical* – 1928. május 19.

*Katonainduló* – 1928. május 19.; 1930. május 24.

*Frühlingslied* – 1929. december 5.

Strauss: *Cigánybáró*. Toborzó – 1928. február 9.; 1930. május 24.

Szabó – Molnár: *Széchenyi induló* – 1930. május 24.; 1931. február 14.

*Foxtrott* – 1930. május 24.

*Éljen a haza!* Induló – 1931. február 14.

*Tangó* – 1930. május 24.

Az 1929. május 8-i kultúrestély zenekari programjában az alábbi számok szerepeltek, ezek bemutatásáról az értesítőben ez az útmutató olvasható: a „zenekart Dubik János VIII. oszt. és Fricsay Ferenc V. oszt. tanulók vezényelték.”

Erkel: *Hunyadi László*. Nyitány

Rubach: *Régi jó időkből*

Boldieau: *Bagdadi kalifa*

Fučik: *Magyar vér*

Czibulka: *Stefánia gavotte*

Petre: *Víg kovács*. Induló

A zenekar repertoárjában még más szerzők (Beethoven, Farbach, Grieg, Sarasate, Urbach) művei is szerepelnek, de hogy ezeket ki taní-totta be és ki dirigálta, arról nem tudósítanak az értesítők.

Az 1932. március 6-i és december 3-i kultúrünnepélyen a gépgyár lakótelepének dísztermében: Fricsay Richard *Járjatok be minden földet* című indulóját is játszották.

Az előadott klasszikus zenedarabokat viszonylag könnyen meg lehetett tanulni. A szerzők nagy részének művei Fricsay Ferenc későbbi koncertjein is előadásra kerültek, vagy hanglemezfelvételein szere-pelnek. Kedvenc szerzője diákkorában is Johann Strauss, Mozart és Schubert lehetett. François-Adrien Boldieau francia zeneszerző, valamint a cseh Julius Fučik és Czibulka Alfonz katonazenekari karmesterek neve azonban nem szerepel Karczag Márton részletes, félszáz oldalas, a *Fricsay 100* című könyvben közölt összeállításában, melyet a művész koncertjeiről és operaelőadásairól készített. (Lehet azonban, hogy a térzenéken ezeknek a szerzőknek a művei is elhangzottak.) A gimnázi-umban többször vezényelt a diákság körében népszerű, pergő indulókat, melyek közül a legnépszerűbb a *Széchenyi induló* volt. A tanulóifjúságot lelkesítő zeneszám szövegét és zenéjét Eskulits Ferenc mennyiségtan – természetrajz szakos tanár úr osztályának két jó barátságban lévő diákja, a Szabó-Molnár kettős írta.

*Lisznyai Szabó Gábor* (1913–1981), a zeneszerző, egyházzenész, zenetanár lett. Szülei papnak szánták. Ötödik osztályos korától, 1927-től az iskola tanulója, korábban a Lónyay utcai református gimnáziumba, majd Belgiumban a Szalézi rendház iskolájába járt. Zenei tanulmányait a Fodor Zeneiskolában kezdte. A gimnázium rendezvényein – barátai közre-működésével – több kompozícióját is bemutatta. Az intézmény és az önképzőkör vezetősége is elismeréssel nyilatkozott tehetségéről. 1931-ben érettségizett, ezután felvételt nyert a Liszt Ferenc Zeneművészeti Főiskolára, ahol egyházkarnagyi és zeneszerzői diplomát szerzett. Taní-tott gimnáziumban és a Zeneakadémián (1947–49) is. A személyi kultusz éveiben megtört zenei karrierje. Különböző tanfolyamokon tanít, temp-lomi orgonistaként dolgozik, betegsége idején zeneszerzéssel foglal-kozik. Legfontosabb műveit hét lemez őrzi. – Veresegyházán emléktábla, utca és alapfokú művészoktatási központ őrzi a nevét.

*Molnár Béla* (1912-1984) a jogász pályát választotta. Ügyvédi irodája volt, majd a háború után az OTI biztosítási jogásza lett. – 1923-tól járt a Széchenyi gimnáziumba, 1931-ben érettségizett. Hegedűn és zon-gorán játszott. Az iskolai rendezvények állandó szereplője volt. Zenei tehetségét az önképzőkör tagsága is dicsérte. *Voltam egyszer én is diák* című csárdását az iskola öregdiákjainak ajánlotta.

A két barát munkáját, a Tempo di Marcia ritmusban írt pergő Széchenyi indulót, először 1930-ban mutatta be az ének- és zenekar, melyet az V. osztályos magántanuló Fricsay dirigált. Az induló moz-gósító szövege, tettre hívó, hazafias mondatai („*Ha hív a trombitának szózata, / Fölzúg dalunk, / Úgy indulunk – / hősi tettre hív a harsonánk szava! / Zászlónk lobog, / szemünk ragyog / Árpád nemzetsége újra harcra kel*”) után ott vannak az iskolatársaknak szóló, sikerekre buzdító, lelkesítő sorok, a refrén is: „*Széchenyi diákjai / járnak itt, / járnak itt / Széchenyi diákoknak győzni kell! / Győzni kell!*”

**Zongorakíséret**

Valószínűleg szívesen vállalta vele egykorú iskolatársai hegedű-játékának zongorakíséretét is. A zene szeretete és a pódiumon való meg-jelenés közös öröme kapcsolhatta össze őket. Egyenrangú diákok, zené-szek, talán barátok is voltak. Ekkor még nem sejtették, hogy kinek merre vezet az útja, kiből lesz tisztviselő, jogász, tanár, mérnök, orvos, zenész; jó szakember, neves slágerszerző, vagy világhírű művész. A zongora-kísérő sem gondolta, hogy ő egykor a világ nagy zenekarait dirigálja majd, de azt sem tudta, hogy a két hegedűsnek, Tar Pistának és Janzer Gyurinak milyen tervei vannak, kinek a nevével lehet majd találkozni a lexikonokban.

Dancla: *Kis koncert*. Hegedűn előadja Tar István V. o. tan.– 1929. december 5.

Brahms: *Walzer*. Hegedűn előadja Janzer György VI. oszt. magántanuló. – 1929. december 5.

Schubert: *Wiegenlied*. Hegedűn előadja Janzer György. – 1929. december 5.

*Tar István* 1925-től volt a gimnázium diákja, mind a nyolc osztályt a Széchenyiben végezte, 1933-ban érettségizett. Kertész János latin – görög – francia szakos tanár volt az osztályfőnöke. Egy osztályba járt Bernát Ivánnal. Az intézmény kulturális programjainak gyakori szereplője, hegedűjátékával sikereket aratott. Az öregdiákok azt jegyezték fel róla, hogy tisztviselő lett.

*Janzer György* (1914–1989) A Fricsayval egykorú Janzer György az 1928/29-es, az 1931/32-es és az 1932/33-as tanévben volt az iskola magán-tanulója. Itt végezte el az V–VII. osztályt. (Az 1932. április 23-i Széchenyi- ünnepélyen is fellépett, Hubay Jenő Hullámzó Balaton, Csárdajelenet című művét mutatta be.) A Zeneművészeti Főiskolán tanult, hegedű- és brácsaművész lett. 1940-ben Végh Sándor hívására csatlakozott a vonós-négyeséhez, mely 1978-ig a következő tagokból állt: Végh Sándor (hege-dű), Zöldy Sándor (hegedű), Janzer György (brácsa), Szabó Pál (cselló). Az együttes 1946-ban a genfi Nemzetközi Zenei Versenyen 1. díjat nyert. Ezután nem tértek vissza Magyarországra, hangversenykörútra indultak, felléptek Európában, Észak- és Dél-Amerikában. Nagy nemzetközi sikert értek el Haydn- és Mozart interpretálásával, Bartók és Beethoven kvar-tettjeinek hiteles tolmácsolásával. Janzer György 1970-től az ohioi Oberlin Conservatory tanára.

**Zongoraduo**

Zongorakettőst a Széchenyi-induló szerzőjével és egy nála fiatalabb iskolatársával is játszott.

Suppé: *Költő és paraszt*. Nyitány. Szabó Gábor (1931. február 14.), Bernát Iván (1931. június 6.)

*Prof. dr. Bernát Iván* (1915–1991) belgyógyász, hematológus, cím-zetes egyetemi tanár. Éles eszű, szorgalmas gyerek volt, kitűnt zenei te-hetségével, már ötévesen zongorakoncertet adott. Zenei pályára készült, a Zeneművészeti Főiskolán is tanult, de 16 évesen abbahagyta tanul-mányait. Ezekben az években (1926–1930 között) a Széchenyi reálgimná-ziumban magántanulóként végezte el a II–V. osztályt, majd az iskola rendes, órákat látogató diákja lett. A VI–VIII. évfolyamon minden tantárgyból jeles eredményt ért el, jelesen is érettségizett 1933-ban. Osztályfőnöke Kertész János latin – görög – francia szakos tanár. – 1939-ben szerzett orvosi diplomát.

**Kvartett**

Dvořák: *Bagatellák*. Fricsay Ferenc (zongora), Kéri Gyula (hegedű), Reisz V.[?], Punek Miklós. (hegedű) – 1930. február 8.

*Kéri Gyula* (1912–1979) neves építész lett. Mind a nyolc osztályt a reálban végezte, osztályfőnöke dr. Happ József latin – német szakos tanár. Végig jeles tanuló volt. 1930-ban érettségizett szintén jeles eredménnyel. Közben Zenekonzervatóriumot is végzett, majd jogi tanulmányokat folytatott, végül a műszaki pálya mellett döntött, 1935-ben szerzett építészmérnöki oklevelet. Felsőfokú tanulmányai idején is visszajárt az iskolába, hegedűsként. – Ő tervezte a margitszigeti Hotel Thermál Szállót, valamint az Országos Kardiológiai Intézetet, a Bosnyák téri piac és a budafoki szakorvosi rendelőintézet is az ő munkája.

*Punek Szentjóbi Miklós* 1928-ban fejezte be középiskolai tanulmá-nyait, ezután zenepedagógus képesítést szerzett. Kedves hangszere a hegedű. Főiskolai hallgatóként visszajárt a gimnáziumba, több rendez-vényen szerepelt. Öccse is az iskola diákja volt.

*Reisz V*., a kvartett harmadik tagja, nem szerepel a tanulók név sorában.

A gimnáziumi rendezvényeken Fricsayval együtt gyakran szerepelt Eskulits Ferenc tanár úr osztályának egy másik diákja is, Hegedüs Tamás.

*Hegedüs Tamás* (1913–?) 1923-tól volt az iskola tanulója, 1931-ben érettségizett. Zongoristaként és zeneszerzőként több iskolai rendez-vényen is fellépett. 1930. december 5-én, hetedik osztályos korában mu-tatta be *Szerenád* című hegedűre írt szerzeményét, melyet osztálytársa, Molnár Béla adott elő a szerző zongorakíséretével. Zenei sikereit, „ügyes kompozícióit” az iskola vezetősége is többször elismeri. – Gimnáziumi tanulmányaival párhuzamosan a Nemzeti Zenedében is tanult. Tánc-zenekart alapított és újságíróként dolgozott, a Mai Nap munkatársa volt. Több sláger zeneszerzője, ezek közül a legismertebb a *Hamvadó cigarettavég*, melyet Karády Katalin tett népszerűvé 1942-ben. Ezután, huszonkilenc éves korában színházi megbízást kapott, felkérték, hogy Vécsey Leó szövegkönyvéhez zenét komponáljon. Így született meg a *Kitty – Kati – Katinka* című romantikus zenés vígjáték, operett, melyet 1942 májusában mutatott be a Fővárosi Operettszínház Horváth Árpád rendezésében. A főbb szerepeket Kosáry Emmi, Déry Sári, ifj. Latabár Kálmán játszotta. A darabot több mint 25-ször adták elő. Rádiófelvétel is készült róla, melyet május 23-án közvetítettek. – Karády Katalin még a következő dalait énekelte: *Száz panasz ég a dalomban*, (szöveg: G. Dénes György), *Egyszer csak mindennek vége lesz majd* (szöveg: Farkas Imre), *Hunyd be a szemed* (szöveg: G. Dénes György).

Fricsay Ferenc 1931. június 6-án lépett fel utoljára iskolai rendez-vényen. Az 1931/32-es tanévtől, távozása után egy ideig bátyja és diák-társai – Goitein György (1924-től az iskola tanulója, a III–IV. osztályt együtt végezte el Fricsayval. 1932-ben érettségizett, zongoratanár, zene-művész lett), Punek Szentjóbi Gyula (1932-ben érettségizett, a tanári pályát választotta, zongorázott és fuvolázott), valamint Fehér László (1933-ban végzett, a zenei programokban zongoristaként is szerepelt, régész lett) – vezényelték az intézet zenekarát. A műsoros esteken azon-ban a zenekari fellépések száma egyre csökkent, mert a rendszeres próbák tartására megfelelő helyiség csak ritkán állt rendelkezésre. (Értesítő az 1930/31. tanévről, 48. old.) Az 1933/34-es tanév értesítője pedig már azt közli, hogy „Zenekarunk az idén nem működött, mert annak betanítására fedezetünk nem volt.” (38. old.)

Húszesztendősen – a sorkatonai szolgálat letöltése után – már Szegeden van. Az önállóságot jelentő katonakarmesteri állást vállalta. Csukaszínű tiszti egyenruhájában, oldalán karddal, a magyar királyi 9. Hunyadi János Honvéd Gyalogezred Zenekarát vezényli. Térzenét ját-szanak: elsősorban indulókat, de rézfúvós zenekarra átdolgozott klasszi-kus muzsikát is. Tíz év alatt meghódította a Tisza parti várost. Tevékeny szerepet vállalt a szimfonikus zenekar irányításában, a Szabadtéri Játékok és a helyi opera művészi színvonalának emelésében. Ezután Budapesten dolgozott, majd a nyugati karrier, a világhír következett: nagy operaházak, szimfonikus zenekarok, zenei fesztiválok, ünnepi játékok; Bécs, Salzburg, Berlin, Houston, München és ismét Berlin. Az utolsó koncertet – melynek befejező száma Beethoven *VII. szimfóniája* volt – 1961. december 7-én vezényelte Londonban, a Royal Festival Hallban. Ez harminchárom évvel azután történt, hogy egy gimnázium tornatermében az alsóbb osztályos diákok néhány tagú zenekarát diri-gálta. 200 lemezfelvétel maradt utána, de diákkoráról néhány apró adat a hajdanvolt Széchenyi István Gimnázium Értesítőiben is található.

**Felhasznált irodalom**

Gaal Mózes, A jövő iskolája. Elmélkedések, Athenaeum, Bp., 1909.

Fricsay Ferenc, Karczag Márton, Ókovács Szilveszter: *Fricsay 100*. Opera, Bp., 2014.

Iterum Gaudeamus. A Széchenyista diákok folyóiratának centenáriumi évkönyve: „Volt egyszer egy gymasium…” I – II. kötet. Összeállította Pap Zsolt. Bp., 2003, 2004.

Gróf Széchenyi István Reálgimnázium értesítői 1923 – 1925. Összeáll. Kerékgyártó Árpád igazgató

Gróf Széchenyi István Reálgimnázium értesítői 1925 – 1926. Összeáll. vitéz Simon László igazgató

Gróf Széchenyi István Reálgimnázium értesítői 1926 – 1934. Összeáll. Kalkbrenner Antal igazgató